મારે દિવાળીમાં પત્ની સાથે અછોડા કરતાંય મહત્વની ચીજની રક્ષા માટે સહચર અથવા અનુચર બનવું પડે છે. મંદિરમાં પ્રવેશતાં જ અમારી વચ્ચે વણબોલી શરત હોય છે કે પહેલાં પત્ની ભગવાનને મળી આવે, રીઝવી આવે; અને એ ભાવવિભોર થઈ પાછી ફરે ત્યાં સુધી મારે એની પાદુકાની રક્ષા કરવાની. મને એમાં નાલેશી લાગતી નથી. ન લાગવી જોઈએ. ભરતે એના ભ્રાતા રામની પાદુકા વર્ષો સુધી સાચવી અને ભ્રાતૃધર્મ ઉજાળ્યો; હું મારી પત્નીની પાદુકા પંદરેક મિનિટ સાચવીને પતિધર્મ કાં ન ઉજાળું ? પત્ની જો પતિવ્રતા હોય તો પતિએ પણ ક્યારેક પત્નીવ્રતાની આઈડેન્ટિટી-ઓળખ આપવી જોઈએ.